उत्तर प्रदेश में तटवर्ती इलाकों में लोग दहशत में हैं और वे पलायन को मजबूर हो गए हैं। फसलें जलमग्न हो गई हैं। पश्चिमी उप्र में भी काफी नुक्सान हुआ है। बहराइच, गोंडा, बाराबंकी, बलरामपुर, श्रावस्ती, सीतापुर, लखीमपुर के गांव बाढ़ से घिरे हैं। मऊ, बलिया और आजमगढ़ में घाघरा उफान पर होने से कटान की भी स्थिति पैदा हो गई है जिससे तटवर्ती इलाकों में लोग अब पलायन करने लगे हैं। एनडीआरएफ की टीम राहत कार्य में जुटी है। सैकड़ों किसानों की खरीफ की फसलें नदी में समा चुकी हैं।